Document ID: 32008D0780

NÕUKOGU OTSUS,
29. september 2008,
India ookeani lõunaosa kalanduskokkuleppe sõlmimise kohta Euroopa Ühenduse nimel
(2008/780/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koos artikli 300 lõike 2 esimese lõigu esimese lausega ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust,
ning arvestades järgmist:
(1)
Ühendus on pädev võtma meetmeid kalavarude kaitseks ja majandamiseks ning sõlmima lepinguid teiste riikide ja rahvusvaheliste organisatsioonidega.
(2)
Ühendus on Ühinenud Rahvaste Organisatsiooni mereõiguse konventsiooni osaline ning kõnealuse konventsiooniga kohustatakse rahvusvahelise üldsuse kõiki liikmeid tegema koostööd mere bioloogiliste ressursside kaitse ja majandamise valdkonnas.
(3)
Ühendus ja selle liikmesriigid on ratifitseerinud Ühinenud Rahvaste Organisatsiooni 10. detsembri 1982. aasta mereõiguste konventsiooni nende sätete rakendamise kokkuleppe, milles käsitletakse piirialade kalavarude ja pika rändega kalade kaitset ja majandamist.
(4)
Ühendus on osalenud India ookeani lõunaosa kalanduskokkuleppe läbirääkimistes algusest peale ning etendanud aktiivset ja konstruktiivset rolli protsessis, mis kulmineerus kokkuleppe vastuvõtmisega 7. juulil 2006 Roomas peetud diplomaatilisel konverentsil.
(5)
India ookeani lõunaosa kalanduskokkulepe avati allakirjutamiseks Roomas 7. juulil 2006 ning ühendus kirjutas sellele alla samal päeval kooskõlas nõukogu otsusega 2006/496/EÜ. (1)
(6)
Ühenduse laevastik püüab kala kokkuleppe piirkonnas ning tõhus osalemine kõnealuse kokkuleppe rakendamises on ühenduse huvides.
(7)
Seepärast tuleks käesolev kokkulepe heaks kiita,
ON TEINUD JÄRGMISE OTSUSE:
Artikkel 1
India ookeani lõunaosa kalanduskokkulepe (2) kiidetakse ühenduse nimel heaks.
Artikkel 2
Nõukogu eesistujal on õigus nimetada isik(ud), kes on volitatud andma heakskiitmiskirja hoiule Ühinenud Rahvaste Organisatsiooni Toidu- ja Põllumajandusorganisatsiooni peadirektorile, kes on kõnealuse kokkuleppe artikli 25 kohaselt konventsiooni hoiulevõtja.
Brüssel, 29. september 2008

Labels: 20
15
5
6